ชงผุดกองทุนอุ้มเอสเอ็มอีบุกเออีซี
สุรินทร์เสนอตั้งกองทุนช่วยเอสเอ็มอีขยายตลาดในเออีซี คลังกระตุ้นนักธุรกิจไทยเร่งออกไปลงทุน
25 ก.พ. 2555

สุรินทร์เสนอตั้งกองทุนช่วยเอสเอ็มอีขยายตลาดในเออีซี คลังกระตุ้นนักธุรกิจไทยเร่งออกไปลงทุน
นายสุรินทร์ พิศสุวรรณ เลขาธิการอาเซียน กล่าวว่า รัฐบาลต้องเร่งทำให้ทุกคนตระหนักถึงโอกาสและกล้าที่จะออกไปดำเนินธุรกิจการค้าการลงทุนในกลุ่มอาเซียน เพราะในเวลานี้บริษัทข้ามชาติที่ไม่ได้อยู่ในสมาชิกอาเซียนกลับได้รับประโยชน์จากเออีซีมากกว่าประเทศสมาชิก
นอกจากนี้ เห็นว่ารัฐบาลไทยควรจัดตั้งกองทุนที่จะส่งเสริมให้ผู้ประกอบการไทย โดยเฉพาะเอสเอ็มอี ออกไปลงทุนในประเทศสมาชิกในลักษณะของการให้สินเชื่อที่คิดอัตราดอกเบี้ยในระดับต่ำพิเศษ เพื่อให้ผู้ประกอบการไทยมีโอกาสได้รับประโยชน์จากการรวมตัวกันเป็นประชาคมเศรษฐกิจอาเซียน (เออีซี) ซึ่งจะเป็นตลาดขนาดใหญ่ที่มีประชากรกว่า 600 ล้านคน ที่เชื่อมโยงไปสู่อินเดีย จีน ญี่ปุ่น เกาหลีใต้ ออสเตรเลีย นิวซีแลนด์ 
นายกิตติรัตน์ ณ ระนอง รองนายกรัฐมนตรีและ รมว.คลัง กล่าวว่า ขณะนี้ทุกประเทศในอาเซียนกำลังก้าวเข้าสู่การรวมตัวกันเป็นเออีซี ในปี 2558 โดยปัจจุบันมีสินค้ากว่า 80% ชนิด ที่จะถูกลดภาษีศุลกากรลงเหลือ 0% จึงเป็นทั้งโอกาสและความเสี่ยงในการทำธุรกิจภาคเอกชนที่แข็งแรง ควรหาโอกาสในการออกไปลงทุนในประเทศสมาชิกอาเซียนเพื่อก้าวข้ามอุปสรรคด้านกำแพงภาษีบางประเภท
ขณะเดียวกันต้องเปลี่ยนความคิดจากการเป็นประเทศคู่แข่งมาเป็นประเทศคู่ค้า เพราะนี่คือโอกาสทางการตลาด